Appell ippreżentat fil-15 ta’ Diċembru 2021 minn Aeris Invest Sàrl mis-sentenza mogħtija mill-Qorti Ġenerali (It-Tielet Awla Estiża) fis-6 ta’ Ottubru 2021 fil-Kawża T-827/17, Aeris Invest vs BĊE
(Kawża C-782/21 P)
Lingwa tal-kawża: l-Ispanjol
Partijiet
Appellant: Aeris Invest Sàrl (rappreżentanti: R. Vallina Hoset, E. Galán Burgos u M. Varela Suárez, abogados)
Partijiet oħra fil-proċedura: Il-Bank Ċentrali Ewropew, Il-Kummissjoni Ewropea u Banco Santander, S.A.
Talbiet
L-appellanti titlob li l-Qorti tal-Ġustizzja jogħġobha:
tannulla s-sentenza tat-Tielet Awla Estiża tal-Qorti Ġenerali tas-6 ta’ Ottubru 2021 fil-Kawża T-827/17, Aeris Invest vs BĊE, EU:T:2021:660;
tilqa’ t-talbiet imressqa minn Aeris Invest fl-ewwel istanza u, b’mod partikolari, tiddikjara n-nullità tad-Deċiżjonijiet tal-Bank Ċentrali Ewropew tas-7 ta’ Novembru 2017, LS/MD/17/405, LS/MD/17/419, LS/MD/17/406, li rrifjutaw l-aċċess għal numru ta’ dokumenti dwar il-falliment u r-riżoluzzjoni ta’ Banco Popular Español, S.A., il-bilanċ tad-depożitu u l-faċilità ELA awtorizzata lil Banco Popular Español, S.A.; u
b’mod konformi mad-dispożizzjonijiet tal-Artikolu 184 tar-Regoli tal-Proċedura tal-Qorti tal-Ġustizzja, tikkundanna lill-Bank Ċentrali Ewropew għall-ispejjeż.
Aggravji u argumenti prinċipali
L-appellanti tinvoka żewġ aggravji insostenn tal-appell tagħha mis-sentenza appellata.
Permezz tal-ewwel aggravju, din il-parti ssostni li s-sentenza appellata tikser l-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem “il-Karta”), sa fejn: (i) ma huwiex possibbli li jintalab l-aċċess għad-dokumenti mitluba fil-kuntest tal-Kawża T-628/17; u (ii) din tipprevjeni lil din il-parti milli teżerċita d-dritt tagħha għal rimedju effettiv, kif ukoll iżżid in-nuqqas ta’ ugwaljanza bejn il-partijiet. Fi kwalunkwe każ, din ir-restrizzjoni tal-Artikolu 47 tal-Karta ma hijiex iġġustifikata taħt l-Artikolu 52(1) tal-Karta.
Permezz tat-tieni aggravju, l-appellanti ssostni li s-sentenza appellata tikser id-Deċiżjoni tal-Bank Ċentrali Ewropew 2004/258/KE tal-4 ta’ Marzu 2004 dwar l-aċċess pubbliku għad-dokumenti tal-Bank Ċentrali Ewropew (iktar ’il quddiem id-“Deċiżjoni 2004/258”) 1, moqrija flimkien mal-Artikolu 47 tal-Karta. B’mod partikolari, din tikser l-Artikoli 1, 2 u 6 tad-Deċiżjoni 2004/258 billi twettaq interpretazzjoni tal-għan tad-Deċiżjoni 2004/258 li tirriżulta kuntrarja għad-drittijiet fundamentali.
____________
1 ĠU Edizzjoni Speċjali bil-Malti, Kapitolu 1, Vol. 5, p. 51.